27.6.2023
RO
Jurnalul Oficial al Uniunii Europene
C 225/3
Cuvânt înainte Anul 2022 a fost marcat de o serie de schimbări importante, întrucât Comitetul de supraveghere a fost reînnoit în întregime în două etape, ca urmare a Deciziei din 28 martie 2022 a Parlamentului European, a Consiliului și a Comisiei de numire a noilor membri ai Comitetului de supraveghere a OLAF.
Primii doi membri și-au preluat mandatul la 28 martie, iar ceilalți trei la 23 septembrie.
Demisia din luna august a unuia dintre primii doi membri proaspăt numiți a însemnat, de asemenea, numirea unui nou membru în conformitate cu procedura prevăzută la articolul 15 alineatul (2) din Regulamentul OLAF.
Aceste schimbări au afectat activitatea comitetului, care a putut începe abia în luna septembrie, când acesta a fost în sfârșit convocat în noua sa componență.
Totodată, în luna mai, Comisia a procedat la numirea primului inspector de garanții procedurale.
Aceasta este o funcție complet nouă, instituită prin Regulamentul OLAF modificat.
Inspectorul examinează în deplină independență plângerile depuse de „persoanele vizate” cu privire la respectarea de către OLAF a garanțiilor procedurale, a drepturilor fundamentale și a normelor aplicabile investigațiilor, iar în acest sens, inspectorul se bazează pe sprijinul juridic și administrativ oferit de secretariatul Comitetului de supraveghere.
Comitetul salută numirea noului inspector de garanții procedurale, întrucât aceasta va spori și mai mult transparența și responsabilitatea OLAF.
În acest context, comitetul consideră, de asemenea, că este imperativ acum mai mult ca niciodată să fie sporit numărul angajaților din cadrul secretariatului, având în vedere sarcinile suplimentare de sprijin administrativ și juridic care i-au fost încredințate.
În pofida efectelor pe care reînnoirea comitetului le-a avut asupra activităților sale, acesta și-a concentrat atenția asupra planului de lucru pentru anul următor și asupra viitoarei revizuiri de către OLAF a Orientărilor sale privind procedurile de investigare (OPI) pentru personalul OLAF, pentru care comitetul va trebui să emită un aviz în anul 2023.
Acesta este un aspect foarte important, deoarece se află în centrul metodelor de lucru și de investigare ale OLAF.
Totodată, după ce, la sfârșitul lunii septembrie, a primit din partea inspectorului proiectul acesteia de dispoziții de punere în aplicare pentru gestionarea plângerilor în scopul etapei de consultare, astfel cum se prevede la articolul 9b alineatul (11) din Regulamentul OLAF, comitetul a examinat în detaliu aceste noi dispoziții și, până la sfârșitul lunii octombrie, a transmis inspectorului observațiile și comentariile sale.
Acestea au fost luate în considerare și s-au reflectat în dispozițiile de punere în aplicare care au fost adoptate de inspector la 16 noiembrie 2022.
În noiembrie, comitetul a adoptat, de asemenea, Avizul nr.
1/2022 privind proiectul preliminar de buget al OLAF („PPB”) pentru 2023.
La fel ca în anii precedenți, comitetul își exprimă preocuparea permanentă cu privire la diminuarea resurselor umane ale OLAF.
Potrivit comitetului, reducerile semnificative ale personalului OLAF ar putea priva instituția de posibilitatea de a angaja în continuare personal de înaltă calificare și specializare necesar pentru îndeplinirea sarcinilor sale, având în vedere inclusiv necesitatea de a institui și de a furniza mecanisme de control adecvate în legătură cu utilizarea fondurilor aferente Mecanismului de redresare și reziliență.
Ca o ultimă observație, aș dori, în numele membrilor, să mulțumesc directorului general al OLAF pentru abordarea sa deschisă și constructivă și pentru schimburile sale cu comitetul și, de asemenea, să recunosc sprijinul valoros pe care membrii secretariatului, acționând sub conducerea șefului său, l-au oferit comitetului.
Dušan STERLE Președintele Comitetului de supraveghere